Pressemeddelelse

Leg med børn og planter i vinterferien

Vinterferien er et hyggeligt afbræk i vintermørket. Det er stadig for koldt til at opholde sig udenfor for længe ad gangen, og ferien er oplagt til indendørs sysler med familien. De fleste potteplanter trives også bedst indendørs på denne tid af året, så hvorfor ikke bruge vinterferien på at lave et projekt i fællesskab med børn og planter?

Planter – Et sanseunivers
Børn elsker at udforske og eksperimentere, og planter stimulerer barnets sanser på en dejlig naturlig og uspoleret måde. Planter taler til fantasien og dermed også til børn. Planter dufter, er spændende at røre ved og har farver. Og børn elsker former og farver. 

Miniplanter – Botanik i børnehøjde
Gennem de senere år har miniplanter oplevet en voldsom vækst i antal og nye anvendelsesområder, da de på mange måder passer perfekt til den moderne forbrugers livsstil – og dermed også familiens yngste, for miniplanter perfekte til børnehænder. 

Fordi miniplanterne er nemmere at håndtere, bliver de hurtigt en del af legen og byder på mange spændende udfordringer for barnet. Er det nysgerrigheden, der driver værket, kan rodnettet også nemt studeres takket være miniplanternes begrænsede jordvolumen. Efterhånden produceres de mest kendte danske stueplanter som miniplanter, og listen bliver stadig længere. 

Happy Home – Happy Kids
Forårets plantetrend, Happy Home, er som skabt til børn, men tag gerne forskud på glæderne i løbet af vinterferien. Inspirationen til trenden er hentet fra 50’ernes optimisme og letsindighed, og nøgleordene er fest, farver og humor. Trenden appellerer til den barnlige og kreative side af vores personlighed og dermed også til børn.

Dekorer børneværelset med planter
Brug en dag i ferien på at friske børneværelset op med planter på ægte Happy Home-manér. Jo flere festlige, farverige og spøjse indslag, man kan tilføre rummet, des bedre, og det behøver ikke at koste en formue, for legetøjet i sig selv kan sagtens bruges som fantasifulde skjulere. 

Om vinteren, hvor strandsættet er pakket væk, er en farverig spand fx en oplagt skjuler. Opvaskebaljen er ligeledes genial som underlag, fordi planterne ikke vælter og er nemme at vande – eller hvad med madkassen, som alligevel holder en pause?

En potteplante eller to kan gøre ferien rigtig go’!

For yderligere oplysninger kontakt:
Lone Taklo, marketingkonsulent, Floradania, tlf. 65 92 62 66 eller email: lt@floradania.dk 

Fakta:
Forårets plantetrend, Happy Home, er udviklet af Floradania Marketing i samarbejde med scandinavian trend institute.

Eksempler på 10 Happy Home miniplanter til børneværelset:
Calceolaria (stue-tøffelblomst)
Campanula (klokkeblomst)
Exacum affine (indisk viol)
Hibiscus (hawaiiblomst)
Hydrangea macrophylla (hortensia)
Kalanchoe
Rosa
Pachira aquatica (lykkekastanie)
Sagina (sylbladet firling)
Viola